Tenåringsjenter i tyvlånt bil krasjet i tre i Tønsberg
I 19.30-tiden ble politiet varslet om en bil som hadde kjørt av veien og inn i et tre midt i et boligområde i Tønsberg. – Nødetatene rykket ut til stedet og det viste seg at det var tre jenter i bilen. Sjåføren var en 15-åring, sier operasjonsleder Kjetil Indahl i Vestfold politidistrikt til VG. Ifølge Indahl var sjåførens passasjerer to jevnaldrende venninner. Alle tre var tilsynelatende uskadet, men ble likevel sendt til legevakten for kontroll. Bilen, som måtte taues bort fra stedet, var ikke lenger kjørbar. – Vi er på stedet nå. Vi har tatt både vitneforklaringer og sjekket litt rundt på åstedet. Omstendighetene rundt ulykken er foreløpig ukjent, men ifølge politiet hadde jentene tyvlånt bilen fra en av sine foreldre. Jentenes pårørende ble også varslet om hendelsen og flere av dem kom til stedet i løpet av kort tid. Politiet oppretter en sak på forholdet, men kan foreløpig ikke si stort om hva som vil skje videre med sjåføren. – Hva tenker dere i politiet om sjåfører som er så unge? – Det er veldig spesielt. Det er ikke ofte at vi er ute for så unge folk som kjører bil. Heldigvis.
Ingen ble skadet da en 15 år gammel sjåfør med to jevnaldrende passasjerer krasjet i Tønsberg torsdag kveld.